**Humanistene** (tidligere **Humanistforbundet**) er et livssynssamfunn som ble etablert i 1997 og som beskriver sitt livssyn som et «inkluderende humanistisk verdenssyn». De uttaler at de er åpne både for «ikke-religiøse og religiøse humanister», og at de ønsker «å bidra til dialog og felles forståelse på tvers av religiøse og livssynsmessige ulikheter». Forbundet har som mål å bygge på verdier som rettferdighet, solidaritet, respekt og raushet. Humanistene tilbyr seremonier som gravferdsseremoni, humanistisk konfirmasjon, bryllupsseremoni, og navneseremoni. Menneskerettighetene er en sentral del av verdigrunnlaget. Humanistene tilbyr sosiale og tematiske møteplasser og seremonier tilpasset enkeltindividets behov. I 2022 hadde de 4 200 medlemmer og 75 seremoniledere.

Historie og idégrunnlag
-----------------------

Forbundet ble stiftet i 1997 og har hatt flere ulike navn. Det het Sekulært Fellesskap, deretter Sosialhumanistene, fra 2013 Humanistforbundet og fra 2021 Humanistene. Forbundet ble ved etableringen registrert som trossamfunn og fikk vigselsrett fra starten, men kritiserte samtidig det de mente var et kunstig skille mellom trossamfunn og livssynssamfunn.

Forbundet har uttalt at det ønsker å knytte seg til en klassisk, vid og inkluderende forståelse av humanismen og «bidra til dialog og felles forståelse på tvers av religiøse og livssynsmessige ulikheter», og at det er åpent for både «ikke-religiøse og religiøse humanister». Forbundets forståelse av humanismen tar blant annet utgangspunkt i den vide og inkluderende humanismeforståelsen Nansenskolen har stått for siden 1930-årene og i den definisjonen Dag Hareide gir i boken *Hva er humanisme* (2011), som definerer humanisme som en etikk som tar utgangspunkt i menneskeverdet som en samlende definisjon som kan knytte begrepet til ulike religiøse og ikke-religiøse livssyn og tankesett.

*Store norske leksikon* uttaler at «organisasjonen har mye felles med (...) Human-Etisk Forbund (HEF). Humanistene ønsker imidlertid å markere sin egen profil i forhold til HEF, med et mer åpent humanismebegrep som også kan inkludere mennesker med religiøs tro.» Humanistene uttaler selv at de viktigste forskjellene mellom Humanistene og HEF er at Humanistene «likestiller alle humanister – religiøse, ikke-religiøse og tvilende» og at de «har rom for bruk av kultur-/tradisjonsuttrykk i seremoniene».

Seremonier
----------

* *Humanistisk navneseremoni* er et seremonitilbud som organisasjonen presenterer som et alternativ til dåp og navnefest.
* *Humanistisk ungdomsseremoni* er et tilbud til ungdom i konfirmasjonsalder som ønsker et humanistisk alternativ til tradisjonell konfirmasjon. Kurset gjennomføres som en sommerleir med kurs og aktiviteter, og avsluttes med en høytidelig og feststemt seremoni.
* *Humanistisk bryllupsseremoni* er et seremonitilbud til brudepar som ønsker en personlig og unik seremoni, med humanistisk verdigrunnlag*.*
* *Humanistisk gravferdsseremoni* er et alternativ til dem som ønsker en humanistisk gravferd, med fokus på den som har gått bort og fellesskapet som personen har vært en del av.

Generalsekretærer
-----------------

* Leik-Endre Hofslandsdal (1997 - 2016)
* Jan-Egil Mosand (2016 - d.d -i permisjon)
* Børre Sørdahl (2020- d.d. fungerende generalsekretær)

Referanser
----------

1. ↑  Humanistene
2. ↑  Nytt norsk humanistforbund grunnlagt i troen på «urselvet», Fri Tanke
3. ↑  «Vedtekter – Hufo - Humanistforbundet». *Hufo - Humanistforbundet*. Arkivert fra originalen 31. august 2018. Besøkt 31. august 2018.
4. ↑  Gran, Even. «Nytt norsk humanistforbund grunnlagt i troen på «urselvet»». *Fri tanke - nettavis for livssyn og livssynspolitikk* **(norsk)**. Besøkt 31. oktober 2018.
5. ↑  Dag Hareide, *Hva er humanisme*, Universitetsforlaget, 2011, ISBN 9788215015545
6. ↑  (no) Humanistene i Store norske leksikon
7. ↑  Hva er forskjellen på Humanistene og Human-Etisk Forbund?
8. ↑  «Arkivert kopi». Arkivert fra originalen 31. mars 2021. Besøkt 7. april 2021.

Eksterne lenker
---------------

* Offisielt nettsted

|  |  |
| --- | --- |
| Oppslagsverk/autoritetsdata | Brønnøysundregistrene
 |